b'\n_START_ARTICLE_\nTorkkujakrotit\n_START_SECTION_\nLajit ja anatomia\n_START_PARAGRAPH_\nTorkkujakrottien heimoon kuuluu 16 sukua ja l\xc3\xa4hteest\xc3\xa4 riippuen 60\xe2\x80\x9362 lajia ja uusia lajeja l\xc3\xb6ydet\xc3\xa4\xc3\xa4n edelleen. Heimoon kuuluvia lajeja ovat muun muassa kauhutorkkujakrotti (Oneirodes epithales) ja piikkitorkkujakrotti (O. acanthias). Heimon kalat ovat pienehk\xc3\xb6j\xc3\xa4 tai keskikokoisia ja naaraat ovat huomattavasti suurempia kuin koiraat. Naaraat saavuttavat tyypillisesti korkeintaan noin 28 cm:n pituuden, suurin laji Oneirodes heteronema voi saavuttaa 37 cm:n pituuden. Koiraat kasvavat korkeintaan noin 1,8 cm pitkiksi.Ruumiinrakenteeltaan torkkujakrottilajit ovat joko pallomaisia tai pitkulaisia. Silm\xc3\xa4t ja suu ovat suuret. Ensimm\xc3\xa4inen selk\xc3\xa4ev\xc3\xa4n ruoto on pidentynyt ja siin\xc3\xa4 on valoa tuottava elin ja my\xc3\xb6s toinen selk\xc3\xa4ruoto on pitk\xc3\xa4. Koirailla on kehittynyt hajuaisti, jonka avulla ne l\xc3\xb6yt\xc3\xa4v\xc3\xa4t naaraat ja kiinnittyv\xc3\xa4t suullaan naaraaseen. Ne eiv\xc3\xa4t kuitenkaan el\xc3\xa4 naaraiden loisina. V\xc3\xa4rilt\xc3\xa4\xc3\xa4n torkkujakrottilajit ovat tyypillisesti ruskeita tai mustia.\n_START_SECTION_\nLevinneisyys\n_START_PARAGRAPH_\nTarttujakrottilajeja tavataan Atlantista, Intian valtamerest\xc3\xa4 ja Tyynest\xc3\xa4merest\xc3\xa4. Ne el\xc3\xa4v\xc3\xa4t tyypillisesti l\xc3\xa4mpimill\xc3\xa4 ja lauhkeilla leveysasteilla 300\xe2\x80\x933\xc2\xa0000 metrin syvyydell\xc3\xa4 merenpinnasta.'